Nauja ir esmine faktine aplinkybe, leidžiančia iš naujo išnagrinėti suinteresuotojo asmens padėtį pasibaigus Pareigūnų tarnybos nuostatuose įtvirtintiems terminams apskųsti administracijos sprendimą, negalima laikyti teismo sprendimo dėl peržiūros byloje, kurios šalis suinteresuotasis asmuo nebuvo ir kurioje ginčytas administracijos sprendimas nėra tiesiogiai su juo susijęs. Iš tiesų, kadangi teismo sprendimo, priimto byloje dėl akto panaikinimo, teisinės pasekmės, be šalių, kyla tik asmenims, su kuriais panaikintas aktas tiesiogiai susijęs, toks teismo sprendimas gali būti laikomas nauja faktine aplinkybe tik šių asmenų atžvilgiu.

Skundų ir ieškinių terminais, kurie yra imperatyvūs ir kurių negali keisti nei šalys, nei teisėjas, siekiama Sąjungos institucijose užtikrinti teisinį saugumą, būtiną jų geram funkcionavimui, vengiant to, kad teisinių pasekmių sukeliantys Sąjungos aktai būtų ginčijami neapibrėžtą laikotarpį, ir išvengti bet kokios diskriminacijos arba šališko vertinimo vykdant teisingumą. Prašymo peržiūrėti ankstesnį galutinį sprendimą pateikimas gali būti grindžiamas naujomis ir esminėmis faktinėmis aplinkybėmis.

Pareigūno nusiųstas laiškas savo padalinio vadovui nėra prašymas pagal Pareigūnų tarnybos nuostatų 90 straipsnio 1 dalį, nes šis vadovas neturi paskyrimų tarnybos statuso. Vadinasi, atsakymo į šį laišką nepateikimas per keturių mėnesių terminą negali būti prilygintas implicitiniam sprendimui atmesti prašymą, nuo kurio pradedami skaičiuoti Pareigūnų tarnybos nuostatuose įtvirtinti apskundimo terminai.

Pensijos lapelis pagal savo pobūdį ir tikslą neturi asmens nenaudai priimto akto požymių, nes jame paprasčiausiai pinigais išreiškiamas ankstesnių teisinių sprendimų, susijusių su pareigūno padėtimi, turinys. Taigi, nors pensijų lapeliai paprastai laikomi asmens nenaudai priimtais aktais, nes jie parodo, kad neigiamai paveiktos pareigūno finansinės teisės, tikrasis asmens nenaudai priimtas aktas yra paskyrimų tarnybos sprendimas sumažinti ar panaikinti iki tol pareigūno gautus mokėjimus, nurodytus atlyginimo lapeliuose.

Vis dėlto pensijos lapelis nepraranda reikšmės nustatant Pareigūnų tarnybos nuostatuose numatytas procesines pareigūno teises. Kalbant konkrečiai, įteikiant pensijos lapelį pareigūnui įvykdomos dvi užduotys: informuojama apie paskyrimų tarnybos priimtą sprendimą ir pradedami skaičiuoti terminai, t. y. jeigu iš lapelio aiškiai matyti tai, kad paskyrimų tarnyba priėmė sprendimą, ir šio sprendimo turinys, nuo lapelio įteikimo pradedamas skaičiuoti apskundimo terminas.

Šiuo požiūriu preziumuojama, kad kiekvienas įprastai rūpestingas pareigūnas žino Pareigūnų tarnybos nuostatus ir, konkrečiai kalbant, normas, reguliuojančias jo darbo užmokestį. Be to, įprastas rūpestingumas, kurio galima tikėtis iš pareigūno, vertintinas atsižvelgiant į jo išsilavinimą, einamų pareigų lygį ir profesinę patirtį. Pavyzdžiui, AST 8 lygio pareigūnas, turintis didelę profesinę patirtį institucijoje, net jei vykdydamas savo užduotis jis neturi taikyti Pareigūnų tarnybos nuostatų normų, negali pagrįstai remtis pensijos lapelio, iš kurio matyti sprendimas atsisakyti perkelti kasmetinių atostogų dienas, aiškumo trūkumu dėl to, kad nenurodytas tikslus atostogų dienų skaičius, atitinkamas laikotarpis ir išmokėtos sumos skaičiavimo tvarka, nes vos gavęs lapelį jis iš karto galėjo suprasti, kad perkeltos ne visos jo kasmetinių atostogų dienos. Bet kuriuo atveju jis, būdamas rūpestingas pareigūnas, galėjo bent jau paklausti administracijos, ar pervedant kompensacijos sumą tikrai buvo atsižvelgta į prašytas perkelti dienas.

(žr. 29, 30, 32, 33 ir 36 punktus)

Pirmosios instancijos teismo praktika: 1994 m. spalio 27 d. Sprendimo Benzler / Komisija, T-536/93, EU:T:1994:264, 15 punktas.

Tarnautojų teismo praktika: 2006 m. birželio 28 d. Sprendimo Grünheid / Komisija, F-101/05, EU:F:2006:58, 42 punktas; 2008 m. balandžio 23 d. Sprendimo Pickering / Komisija, F-103/05, EU:F:2008:45, 72 punktas ir 2014 m. kovo 20 d. Nutarties Michel / Komisija, EU:F:2014:40, 53 ir 58 punktai ir juose nurodyta teismo praktika.